שו"ת רשב"ץ (תשב"ץ)/חלק ב/רמא
שאלה רמא:
עוד שאלתם זקן הקהל שבזבז ממון משלו כדי להציל בת ישראל מאורסת לפושע אחד אם חייבין הצבור לפרוע לו אותו ממון שהרי מצוה זו מוטלת על הצבור היתה.
ואם הזקן קדם והוציא ממון זה אם חייבין הצבור לפורעו:

תשובה:
באמת לא מצינו חיוב בזה אל הצבור ואם הזקן בזבז משלו זכה משלו לשמים וניחא ליה לאיניש לקיומי מצוה בין בגופיה בין בממוניה ומ"מ הדבר תלוי במנהג המקום אם מנהג המקום שהזקן הממונה פרנס יש לו רשות מהם להוציא ממון עליהם בכל כיוצא בזה.
הם חייבין לפורעו.
ואם אין בזה מנהג המוציא מחבירו עליו הראיה: